## La Generalitat forma les entitats esportives sobre la nova figura del delegat de protecció del menor

*** El director general d’Esport afirma que esta activitat forma part de l’objectiu principal que té la Generalitat de “garantir que la pràctica esportiva en la infància i adolescència es duga a terme en entorns segurs, lliures de qualsevol episodi d’assetjament o violència”
* Esta figura és l’encarregada del disseny d’actuacions de prevenció de la violència cap a la infància, així com d’impulsar espais segurs en l’esport**

La Direcció General d’Esport ha dut a terme una jornada de formació sobre la figura del delegat de protecció del menor en les entitats esportives amb la finalitat de “continuar avançant en la prevenció de la violència en l’àmbit esportiu”, segons ha explicat el director general d’Esport, Luis Cervera.

Així, ha explicat que amb l’organització d’esta jornada, des de la Direcció General d’Esport es pretén “donar suport i assessorament a les nostres federacions esportives, clubs i entitats relacionades amb l’esport de la Comunitat Valenciana i fer un pas més en l’aplicació de la protecció del menor en l’àmbit esportiu de la Comunitat Valenciana”.

La Llei orgànica de protecció integral a la infància i l’adolescència davant de la violència (LOPIVI) establix l’obligatorietat a les entitats esportives a designar un delegat o delegada de protecció al menor.

En este sentit Cervera ha indicat que esta sessió formativa aprofundix en la figura del delegat de protecció del menor, “la persona de referència que totes les entitats esportives que tinguen activitats amb menors han de tindre per a atendre i gestionar qualsevol situació o incidència que es puga donar en este àmbit”.

Entre altres atribucions, el delegat o delegada de protecció al menor, ha de dissenyar actuacions de prevenció de la violència cap a la infància, així com impulsar espais segurs en l’esport. A més, la llei indica que estos delegats són els encarregats de la difusió i el compliment dels protocols establits.

**Compromís amb els entorns segurs en l’esport**

Luis Cervera ha assenyalat que la jornada, a la qual han assistit de manera presencial o telemàtica més de 150 professionals relacionats amb les institucions esportives, s’emmarca en “dins de l’objectiu principal que té la Direcció General d’Esport que no és altre que garantir que la pràctica esportiva en la infància i adolescència es duga a terme en entorns segurs, lliures de qualsevol episodi d’assetjament o violència”.

“Recentment vam presentar el Protocol de prevenció i actuació davant de la violència, ara hem dissenyat esta formació i en el futur continuarem treballant per a aconseguir que les entitats esportives siguen llocs cent per cent lliures d’assetjament o violència cap a la infància i la joventut”, ha conclòs el director general.

Cal recordar que el Protocol de prevenció i actuació enfront de la violència en l’àmbit esportiu respecte a xiquets, xiquetes i adolescents ha de ser aplicat en tots els centres que facen activitats esportives, independentment de la seua titularitat i, en tot cas, en la Xarxa de Centres d’Alt Rendiment i Tecnificació Esportiva, Federacions Esportives i Escoles municipals.

Fecha: 19/02/2025